Toomas Hendrik Ilves

**Toomas Hendrik Ilves** (født 1953) er en estisk politiker og diplomat, som var Estlands president fra 2006 til 2016. Han vokste opp i eksil i USA i sovjettiden og arbeidet i Radio Free Europe. I 1993 ble han det uavhengige Estlands ambassadør til USA, senere Estlands utenriksminister. Han har vært medlem av Europaparlamentet og leder i Det sosialdemokratiske partiet.

## Barndom og utdanning
Ilves ble født i Stockholm som sønn av estiske flyktninger og vokste opp i USA. Han gikk ut av  i Leonia i New Jersey i 1972 som skolens beste elev. Han studerte deretter psykologi ved Columbia University hvor han ble uteksaminert i 1976 med bachelorgrad. Han tok deretter i 1978 mastergrad i psykologi fra University of Pennsylvania.

## Karriere
Ilves arbeidet i perioden 1984-1993 som journalist, forskingsanalytiker og redaksjonell direktør for Radio Free Europe. Han ble aktiv i politikken før Estlands uavhengighet i 1991. Han ble utnevnt til Estlands ambassadør til USA i 1993, en stilling han hadde til 1996 da han tiltrådte som utenriksminister i Estland. Ambassadøren i USA tjenestegjør også samtidig til Canada og Mexico.

Ilves var utenriksminister i to perioder. Først fra desember 1996 til september 1998 da han byttet parti. Etter parlamentsvalget i mars 1999 ble han igjen utenriksminister frem til 2002 da den såkalte trippelalliansen kollapset. 

Ilves var tilhenger av medlemskap i EU og klarte å initiere forhandlinger som førte til at Estland ble medlem 1. mai 2004. Han ble i 2003 medlem av Europaparlamentet og fra 1. mai 2004 fullt medlem. I 2004 valget til Europaparlamentet ble han valgt for Det sosialdemokratiske partiet i et valgskred. Han satt sammen med Det europeiske sosialdemokratiske partiet i parlamentet. Katrin Saks tok over hans sete i parlamentet da han ble Estlands president den 9. oktober 2006.

## Presidentvalget

Ilves ble nominert av Det estiske reformpartiet, Isamaa og hans eget sosialdemokratiske parti den 23. mars 2006 som kandidat til presidentvalget. I Estland er det parlamentet Riigikogu som velger president. Den 29. august var Ilves den eneste kandidaten i andre og tredje runden av presidentvalget i Riigikogu. Han hadde støtte fra Det estiske reformpartiet, Isamaa og Det sosialdemokratiske partiet, de andre partiene boikottet valget. Han fikk 64 av 65 stemmer, det vil si at en av parlamentsmedlemmene fra de tre partiene stemte imot ham. Det kreves dog 2/3 flertall blant de 101 representantene i Riigikogu. Hans kandidatur ble automatisk overført til den neste runden i valgforsamlingen 23. september. Den 13. september 2006 han fikk 174 stemmer i den første runden av presidentvalget i valgforsamlingen og hadde dermed blitt valgt Estlands neste president. Hans fem års presidentperiode startet 9. oktober 2006.

Ilves lovet å konsentrere seg om utenrikspolitikk. Han ønsket å bevege Estlands politisk mer mot Sentral-Europa. I innenrikspolitikken er han en tilhenger av å bekrefte presidentens rolle som moralsk megler ved ledende politikeres feilsteg. Ilves har flere ganger kritisert påstått politisk press utført av ledere av Det estiske senterpartiet og Estlands folkeunion på sine parlamentarikere og lokalpolitikere. Edgar Savisaar har uttrykt misnøye med at Ilves vant valget.

Den 29. august 2011 ble han gjenvalgt til en fem årsperiode.  På grunn av grunnlovens bestemmelse i Estland kan en ikke sitte mere enn to perioder som president, og derfor fratrådte Ilves høsten 2016. Han ble etterfulgt av Kersti Kaljulaid.

## Privatliv
Toomas Hendrik Ilves har vært gift tre ganger og har barn fra alle tre ekteskap. Hans andre kone Evelin Ilves, født Int, var Estlands førstedame i det meste av hans presidentperiode.

Hans eldste sønn, Luukas Ilves, er ekspert på digital sikkerhet, tidligere informasjonsdirektør i den estiske statsforvaltningen, og dekortert med Den hvite stjernes orden for sine fortjenester for staten.

Toomas er bror av Andres Ilves, som har hatt ledende stillinger i BBC og Radio Free Europe.

## Utmerkelser
Ilves har mottatt en rekke dekorasjoner:
* 1999 Storkors av Den Kongelige Norske Fortjenstorden, Norge.
* 1999 Storkors av Æresordenen, Hellas. 
* 2001 Storkommandør av Æreslegionen, Frankrike.
* 2004 3. klasse av Riksvåpenets orden, Estland.
* 2004 Trestjerneordenen, Latvia.
* 2006 Storkorset med kjede av Terra Mariana-korsets orden, Estland.
* 2006 Storkorsridder av Order of the Bath, Storbritannia.
* 2007 Finlands hvite roses orden, Finland.
* 2007 Storkorset av Krysantemumsordenen, Japan.
* 2007 Det gylne skinns orden, Georgia.
* 2007 Storkorskjede av Isabella den katolskes orden, Spania.
* 2008 Riksvåpenets orden med kjede, Estland.
* 2008 Vytautas den stores orden med kjede, Litauen.
* 2008 Storkors av Den nederlandske løves orden, Nederland.
* 2008 Storkors av Leopoldsordenen, Belgia
* 2009 Trestjerneordenen med kjede, Latvia
* 2009 Storkorset av Fortjenstordenen, Ungarn
* 2010 Sankt Georgs seiersorden, Georgia
* 2010 Storridder av Den islandske falkeorden, Island
* 2011 Storkors med kjede av Stjerneordenen, Romania
* 2011 Vennskapsordenen, Kasakhstan
* 2012 Storkorset av Den nasjonale fortjenstorden, Malta
* 2012 1. klasse av Anerkjennelseskorset, Latvia
* 2013 Storkors i særklasse av Forbundsrepublikken Tysklands fortjenstorden
* 2014 Den hvite ørns orden, Polen
* 2014 Storkors av St. Olavs Orden, Norge
* 2015 1. klasse av Det hvite dobbeltkorsets orden, Slovakia
Han er æresdoktor ved Universitetet i Tbilisi i Georgia, Johannes Paul II katolske universitet i Lublin i Polen og St. Olaf College i Minnesota i USA.

## Referanser


## Eksterne lenker
* 
* 
*